**Ministru kabineta rīkojuma projekta**

**„Par valsts līdzdalības saglabāšanu sabiedrībā ar ierobežotu atbildību „Starptautiskā Rakstnieku un tulkotāju māja”” sākotnējās ietekmes novērtējuma ziņojums (anotācija)**

|  |
| --- |
|  **I. Tiesību akta projekta izstrādes nepieciešamība** |
| 1. | Pamatojums | Ar Ministru kabineta 2012.gada 4.jūnija rīkojumu Nr.245 „Par Publisko personu komercdarbības koncepciju” tika atbalstīti Publisko personu komercdarbības koncepcijā ietvertie risinājumi, savukārt ar Ministru kabineta 2012.gada 4.jūnija rīkojumu Nr.246 „Par Valsts kapitāla daļu pārvaldības koncepciju” tika atbalstīti Valsts kapitāla daļu pārvaldības koncepcijā piedāvātie risinājumi. Ņemot vērā iepriekš apstiprinātās koncepcijas, ar Ministru prezidenta 2012.gada 19.jūnija rīkojumu Nr.233 „Par darba grupu” tika izveidota starpinstitūciju darba grupa (turpmāk – Darba grupa), kuras uzdevums bija izvērtēt nozaru ministriju iesniegto informāciju par valsts kapitālsabiedrību turpmākās darbības izvērtējumu un sagatavot Darba grupas viedokli un priekšlikumus par valsts līdzdalības nepieciešamību kapitālsabiedrībās, kā arī kapitālsabiedrību turpmāko juridisko statusu un to pārvaldītāju. Izpildot Ministru prezidenta doto uzdevumu, Darba grupa izstrādāja informatīvo ziņojumu „Par valsts līdzdalības kapitālsabiedrībās izvērtēšanu un ar Ministru prezidenta 2012.gada 19.jūnija rīkojumu Nr.233 izveidotās darba grupas priekšlikumiem turpmākajai rīcībai” (turpmāk – Informatīvais ziņojums), kas tika izskatīts un atbalstīts Ministru kabineta 2013.gada 11.jūnija sēdē (prot. Nr. 34 37.§). Vienlaikus Ministru kabinets uzdeva nozaru ministrijām atbilstoši kompetencei izvērtēt Informatīvajā ziņojumā ietverto Darba grupas ieteikumu finansiālos un tiesiskos riskus un iesniegt Ministru kabinetā priekšlikumus par turpmāko rīcību saistībā ar attiecīgajiem ieteikumiem. Atbilstoši Informatīvā ziņojuma 5.pielikuma tabulas „Turpmākās rīcības plānojums” 11.punktam Kultūras ministrijai nepieciešams izvērtēt sabiedrības ar ierobežotu atbildību „Starptautiskā Rakstnieku un tulkotāju māja”, kurā Kultūras ministrija ir valsts kapitāla daļu turētāja, pārveidi par nodibinājumu un attiecīgi iesniegt Ministru kabinetā priekšlikumus par turpmāko rīcību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sabiedrības ar ierobežotu atbildību „Starptautiskā Rakstnieku un tulkotāju māja” (turpmāk – kapitālsabiedrība) 33,33 % kapitāla daļu pieder Kultūras ministrijai, 33,33 % kapitāla daļu pieder Ventspils pilsētas pašvaldībai (turpmāk – pašvaldība) un 33,33 % kapitāla daļu – biedrībai „Latvijas Literatūras centrs” (turpmāk – biedrība). Kapitālsabiedrība ir reģistrēta komercreģistrā ar vienoto reģistrācijas Nr.41203024801, juridiskā adrese: Annas iela 13, Ventspils, LV – 3601. Kapitālsabiedrība dibināta 2005.gadā, pamatojoties uz 2005.gada 26.janvārī trīspusēji parakstītu nodomu protokolu par projekta „Starptautiskā Rakstnieku un tulkotāju māja” izveidi Ventspils pilsētā ar mērķi radīt Latvijā daudzfunkcionālu starptautisku rakstnieku un tulkotāju centru.Kapitālsabiedrības darbība atbilst Kultūras institūciju likuma 2.panta pirmajā un otrajā daļā noteiktajām kultūras institūcijas funkcijām, jo tās pamatmērķi ir kultūras vērtību radīšana, izplatīšana un saglabāšana. Īstenojot Kultūrpolitikas pamatnostādnēs 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) noteiktos rīcības virzienus un aktivitātes, 2015.gada 26.janvārī starp Kultūras ministriju un kapitālsabiedrību līdz 2017.gada 31.decembrim ir noslēgts līdzdarbības līgums „Par atsevišķu valsts pārvaldes uzdevumu deleģēšanu kultūras jomā” (Nr.5.1.-8-16) ar mērķi veicināt literatūras attīstību, sekmēt starpkultūru dialogu un Latvijas literāro procesu iekļaušanos starptautiskā apritē, kā arī veicināt literatūras attīstības procesu decentralizāciju Latvijā, attīstot atbilstošu kultūrvidi arī Latvijas reģionos. Kapitālsabiedrība veic šādus deleģētos valsts pārvaldes uzdevumus:1) nodrošina literāro radošo rezidenču programmas darbību kapitālsabiedrības apsaimniekotajās telpās Ventspilī, Annas ielā 13;2) nodrošina radošo rezidentu iesaisti publisku literāro pasākumu norisēs kapitālsabiedrībā, kā arī citās publiskās kultūras telpās;3) nodrošina kapitālsabiedrības iekļaušanos starptautiskā apritē, sadarbojoties ar līdzīga profila centriem Eiropā un pasaulē;4)  organizē un īsteno Latvijas Literatūras gada balvas procesu un apbalvošanas pasākumus.Kapitālsabiedrības darbību nodrošina ikgadēja valsts dotācija (2015.gadā – 90 000 *euro* no valsts budžeta apakšprogrammas „Mākslas un literatūra”), pašvaldības ieguldījums, nododot kapitālsabiedrības lietošanā vēsturisko rātsnama ēku Ventspilī, Annas ielā 13, un veicot ēkas infrastruktūras uzturēšanu un uzlabošanu, kā arī biedrības ieguldījums kapitālsabiedrības darbības attīstības stratēģijas veidošanā. Kapitālsabiedrības valdē ir viens valdes loceklis. Valdes darbību bez atlīdzības pārauga padome četru padomes locekļu sastāvā. Kapitālsabiedrības štatā ir trīs darbinieki.Kapitālsabiedrības īstenotā rezidenču programmas intensitāte deviņu gadu periodā ir bijusi apjomīga un tās intensitāte pēdējos gados ir augusi – no 2006.gada 30.jūnija līdz 2015.gada 10.jūnijam ir uzņemti 823 rezidenti no 54 valstīm; 35 % rezidentu ir Latvijas rakstnieki un tulkotāji. Radošo rezidenču plānošana notiek vienu kalendāro gadu uz priekšu (2015.gadā tiek saņemti, izvērtēti un apstiprināti pieteikumi 2016.gada periodam). Rezidentu atlase un apstiprināšana notiek konkursa kārtībā, ievērojot stingrus profesionālos kritērijus, kas norāda uz literārās rezidences augsto prestižu Latvijā un ārvalstīs. Turklāt kapitālsabiedrības noteikumi paredz maksājumus no ārvalstu rezidentiem rezidences uzturēšanai – pēdējo piecu gadu periodā (2010. – 2015.gads) kapitālsabiedrība guvusi ieņēmumus no ārvalstu rezidentiem 32 932 *euro* apmērā, kas savukārt sniedz atbalstu Latvijas literātu radošajam darbam rezidenču centrā. Rezidenču centrā tapušo literāro darbu izdevumos tiek veikta atzīme par kapitālsabiedrības atbalstu to tapšanā, veidojot Latvijas literatūras zīmolu un atpazīstamību pašmājās un ārvalstīs. Kapitālsabiedrība aktīvi sadarbojas ar vairāk kā 30 šāda profila centriem Eiropā un citviet pasaulē, kā arī nodrošina starptautisku sadarbību kultūras jomā. Kapitālsabiedrība no 2006. līdz 2015.gadam īstenojusi 121 projektu literatūras un kultūras sadarbības jomā, no dažādiem ārvalstu un pašmāju fondiem piesaistot finansējumu 801 154 *euro* apmērā.Kopš 2010.gada kapitālsabiedrība veic arī kvalitātes novērtējumu Latvijas literatūrā (Latvijas Literatūras gada balva), īstenojot kalendārā gada periodā tapušo un izdoto literāro darbu profesionālu izvērtējumu un nodrošinot balvu fondu (valsts un mecenātu līdzekļu piesaiste) izcilākajiem sasniegumiem. Latvijas Literatūras gada balvas procesa īstenošana (ekspertu komisijas darbs – vismaz 4 sēdes 9 ekspertiem; literāro darbu izvērtēšana – izvērtējamo darbu skaits gadā – vismaz 70, balvai nominēto darbu skaits – 20 darbi 5 nominācijās: dzeja, proza, tulkojumi, literatūra bērniem, debija; apbalvošanas ceremonija un pasākuma publicitātes nodrošināšana) ir ļoti būtiska ne tikai literatūras nozarei, bet Latvijas kultūrai kopumā, jo tā kalpo par nozares kvalitātes un attīstības katalizatoru, vienlaikus nodrošinot latviešu valodas saglabāšanu un attīstību, kā arī latviešu literatūras popularizēšanu sabiedrībā.Kapitālsabiedrību, kuru valsts kapitāla daļu turētāja ir Kultūras ministrija, darbība primāri nav vērsta uz peļņas gūšanu. To galvenie uzdevumi ir sabiedrības vajadzībām nodrošināt kvalitatīvu un daudzveidīgu kultūras pakalpojumu attīstību un pieejamību. Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu un Valsts pārvaldes iekārtas likuma 88.panta pirmo daļu valsts līdzdalība tiek īstenota nozarē, kurā tirgus nav spējīgs nodrošināt sabiedrības interešu īstenošanu, un konkrēti, Latvijas tirgus nav spējīgs nodrošināt sabiedrības grupas – literātu – interešu īstenošanu, lai atbalstītu un radītu apstākļus un atbalsta sistēmu jaunas, kvalitatīvas literatūras tapšanas jomā Latvijā (Valsts pārvaldes iekārtas likuma 88.panta pirmās daļas 1.punkts), kā arī kultūrpolitiski stratēģiski svarīgā nozarē (Valsts pārvaldes iekārtas likuma 88.panta pirmās daļas 3.punkts), kas cieši saistīta ar latviešu valodas saglabāšanu un attīstību, kas ir viens no nozīmīgākajiem Latvijas kā nacionālas valsts pastāvēšanas garantiem, turklāt saskatot kultūrpolitisku prioritāti – nepieciešamību nodrošināt augstāku kvalitātes standartu literatūras jomā (Valsts pārvaldes iekārtas likuma 88.panta pirmās daļas 6.punkts), ņemot vērā Latvijas ikgadēju dalību starptautiskos grāmatu tirgos un Baltijas valstu kultūras ministru vienošanos par Baltijas valstu dalību viesu valsts statusā Londonas grāmatu tirgū 2018.gadā, kas uzliek nozarei papildus atbildību sniegt atbalstu vērtīgas un eksportspējīgas literatūras tapšanai Baltijā. Līdz ar to kapitālsabiedrība, īstenojot tai deleģētos valsts pārvaldes uzdevumus, nodrošina arī literārās radošās meistardarbnīcas latviešu literatūras tulkošanai (sasniedzamais rezultatīvais rādītājs – 2 meistardarbnīcas gadā). Kultūras ministrija, izvērtējot kapitālsabiedrības līdzšinējo darbību, uzskata, ka pašreizējais juridiskais statuss un dalībnieku sastāvs kapitālsabiedrībai sniedz daudzpusīgas iespējas efektīvi piesaistīt un izmantot finanšu un materiāltehniskos resursus, lai sekmīgi veiktu tai deleģētos valsts pārvaldes uzdevumus un sasniegtu noteiktos rezultatīvos rādītājus. Valsts (dotācija radošo rezidenču centra darbības nodrošināšanai) un pašvaldības (ēkas ekspluatācijas izdevumi) ikgadējais finanšu ieguldījums, kā arī biedrības intelektuālais ieguldījums kapitālsabiedrības attīstībā nodrošina tās pakalpojumu pieejamību un kvalitāti, kā arī konkurētspēju. Saskaņā ar Publiskas personas kapitāla daļu un kapitālsabiedrību pārvaldības likumu un Komerclikumu kapitālsabiedrību var reorganizēt apvienošanas, sadalīšanas vai pārveidošanas ceļā. Neviens no normatīvajos aktos norādītajiem veidiem nedod iespēju kapitālsabiedrību pārveidot par nodibinājumu. Ja dalībnieki vēlas sabiedrību ar ierobežotu atbildību pārveidot par nodibinājumu, tad, attiecīgi, dalībniekiem ir jālemj par sabiedrības ar ierobežotu atbildību likvidāciju un nodibinājuma dibināšanu.Kapitālsabiedrībai ir trīs dalībnieki, tādēļ jebkuras darbības attiecībā uz sabiedrības ar ierobežotu atbildību reorganizāciju vai likvidāciju var tikt veiktas, tikai kapitāla daļu īpašniekiem vienojoties. 2014.gada 18.decembrī, izskatot Informatīvo ziņojumu un izvērtējot kapitālsabiedrības darbību un juridiskā statusa maiņas jautājumu, dalībnieki nolēma neatbalstītDarba grupas rekomendāciju pārveidot kapitālsabiedrību par nodibinājumu. Tā kā kapitālsabiedrības 33,33 % kapitāla daļu pieder Kultūras ministrijai un 33,33 % kapitāla daļu pieder pašvaldībai, publiskai personai kopumā pieder 66,66 % kapitāla daļu, kas izslēdz risku, ka publiskas personas rīcībā varētu nebūt pietiekamas ietekmes, lai nodrošinātu publiskas personas komercdarbību attaisnojošo mērķu sasniegšanu. Izbeidzot valsts līdzdalību kapitālsabiedrībā, saskaņā ar Valsts pārvaldes iekārtas likuma 49.panta pirmo daļu un Ministru kabineta 2014.gada 17.jūnija noteikumiem Nr.317 „Kārtība, kādā tiešās pārvaldes iestādes slēdz un publisko līdzdarbības līgumus, kā arī piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu” Kultūras ministrija atsevišķu valsts pārvaldes uzdevumu veikšanu (daudzfunkcionāla starptautiska rakstnieku un tulkotāju centra darbības nodrošināšana, lai veicinātu literatūras attīstību, sekmētu starpkultūru dialogu un Latvijas literatūras procesu iekļaušanos starptautiskajā apritē, kā arī veicinātu literatūras attīstības procesu decentralizāciju Latvijā, attīstot atbilstošu kultūrvidi arī Latvijas reģionos) var deleģēt kapitālsabiedrībai tikai konkursa kārtībā. Ņemot vērā to, ka kapitālsabiedrība ir vienīgā kultūras institūcija Latvijā, kura darbojas konkrētajā jomā, ir svarīgi, lai arī turpmāk tiktu nodrošināta publiskas personas komercdarbību attaisnojošo mērķu sasniegšana. Izbeidzot dalību kapitālsabiedrībā, var rasties situācija, ka kapitālsabiedrība maina savu darbības stratēģiju vai izbeidz savu darbību.Vienlaikus dalības saglabāšana ir instruments, kā Kultūras ministrija var sasniegt kultūrpolitiski svarīgus mērķus literatūras jomā.Izvērtējot iepriekš izklāstītos apstākļus, lai kapitālsabiedrība kā kultūras institūcija pilnvērtīgi varētu turpināt īstenot kultūras institūcijai normatīvajos aktos noteiktās funkcijas, un ņemot vērā, ka kapitālsabiedrība ir labs piemērs valsts pārvaldes institūciju sadarbībai ar privātpersonām vienotu mērķu sasniegšanai, dalībnieki uzskata, ka kapitālsabiedrības juridiskais statuss arī turpmāk ir saglabājams kā sabiedrība ar ierobežotu atbildību. Ievērojot iepriekš minēto, Kultūras ministrija ir sagatavojusi Ministru kabineta rīkojuma projektu, kas paredz saglabāt valsts līdzdalību sabiedrībā ar ierobežotu atbildību „Starptautiskā Rakstnieku un tulkotāju māja”. |
| 3. | Projekta izstrādē iesaistītās institūcijas | Ventspils pilsētas pašvaldība, biedrība „Latvijas Literatūras centrs”, sabiedrība ar ierobežotu atbildību „Starptautiskā Rakstnieku un tulkotāju māja”. |
| 4. |  Cita informācija | Nav |

*Anotācijas II, III, IV, V, VI un VII sadaļa – projekts šo jomu neskar.*

Kultūras ministre D.Melbārde

Vīza: Valsts sekretārs S.Voldiņš

18.08.2015.

1585

I.Treija

Tālr.67330262; fakss 67330293

Iluta.Treija@km.gov.lv